PTG แข็งแกร่ง
ราคาหุ้น PTG ปรับตัวขึ้นสวนทางตลาดหุ้นไทยอย่างชัดเจน หรือนี่อาจเป็นเพราะแนวโน้มผลประกอบการในปีนี้เติบโตต่อเนื่อง
28 มี.ค. 2558

หากย้อนกลับไปดูราคาหุ้นบนกระดานของ บริษัท พีทีจี เอ็นเนอยี จำกัด (มหาชน) หรือ PTG พบว่าปรับตัวขึ้นอย่างต่อเนื่อง นับตั้งแต่ต้นเดือนสิงหาคม 2557 ราคาหุ้นอยู่ที่ระดับ 3.70 บาท จากนั้นราคาหุ้นค่อยๆ ไต่ระดับขึ้นต่อเนื่อง จนมาถึงต้นเดือนธันวาคมราคาหุ้นทำจุดสูงสุดที่ระดับ 6.50 บาท ต่อมาเข้าช่วงกลางเดือนธันวาคมราคาหุ้นกลับอ่อนตัวลงมาทำจุดต่ำสุดที่ระดับ 4.80 บาท
ส่วนในปี 2558 เริ่มต้นปีราคาหุ้นกลับดีขึ้นอยู่ที่ 5.90 บาท ต่อมาราคาหุ้นกลับอ่อนตัวลงเล็กน้อย มาทำจุดต่ำสุดที่ระดับ 5.55 บาท แต่หลังจากนั้นเคลื่อนไหวในลักษณะ Sideways ระยะสั้นๆ จากนั้นราคาหุ้นก็ปรับตัวขึ้นอย่างต่อเนื่อง จนไปทำจุดสูงสุดที่ระดับ 10.80 บาท เนื่องจากราคาหุ้นปรับตัวขึ้นเยอะก็เกิดแรงเทขายออกมาก่อน ด้วยความที่ธุรกิจที่เติบโตทำให้นักลงทุนยังคงเข้าเก็บหุ้นอยู่หนุนให้ราคาหุ้นดีดตัวขึ้นอีกครั้ง
โดยการปรับตัวขึ้นสวนทิศทางตลาดหุ้นไทยอย่างชัดเจน หรือนี่อาจเป็นเพราะแนวโน้มผลประกอบการในปีนี้เติบโตต่อเนื่อง ตามแผนขยายธุรกิจปั๊มน้ำมัน และคาดจะเปิดให้บริการสถานีแก๊สแอลพีจี 30 สาขา ภายในปี 2558 ส่วนสถานีบริการน้ำมัน “พีที” คาดจะเปิดครบ 1 พันสถานีในเดือนเมษายน และเพิ่มเป็น 1.2 พันแห่ง ภายในสิ้นปีนี้ ขณะที่แผนทำพลังงานทดแทน กำลังการผลิต 100 เมกะวัตต์ อยู่ระหว่างการหาพันธมิตร คาดได้ข้อสรุปในครึ่งแรกปีนี้
นอกจากนี้ ในส่วนของผลการดำเนินงานสำหรับปี สิ้นสุดวันที่ 31 ธันวาคม 2557 บริษัทยังคงทำผลงานได้อย่างแข็งแกร่ง โดยรายได้จากการขายและการให้บริการขยับขึ้นมาอยู่ที่ 55,100.76 ล้านบาท จากงวดเดียวกันของปีก่อน 47,716.26 ล้านบาท ส่งผลให้บริษัทมีกำไรขยับขึ้นมาอยู่ที่ 494.04 ล้านบาท หรือ 0.30 บาทต่อหุ้น จากงวดเดียวกันของปีก่อน 312.30 ล้านบาท หรือ 0.21 บาทต่อหุ้น
เมื่อวิเคราะห์ฐานะทางการเงินเพื่อเป็นตัวแปรในการตัดสินใจในการลงทุน ก็พบว่า ฐานะทางการเงินของบริษัทยังดูดี แม้ว่าบริษัทจะมีเงินกู้ยืมระยะสั้นจากสถาบันการเงินจำนวน 300 ล้านบาท ส่งผลให้มีหนี้สินหมุนเวียน 2,402.56 ล้านบาท เมื่อเทียบกับสินทรัพย์หมุนเวียน 2,231.35 ล้านบาท ได้ค่า CURRENT RATIO อยู่ที่ระดับ 0.93 เท่า ถือว่าสภาพคล่องทางการเงินของบริษัทยังมีอยู่
ส่วนปัญหาหนี้สินของบริษัทไม่น่าเป็นห่วง เพราะบริษัทมีหนี้สินรวมเพียง 2,997.40 ล้านบาท เมื่อนำมาเทียบกับส่วนของผู้ถือหุ้นมากถึง 3,598.90 ล้านบาท ได้ค่า D/E อยู่ที่ระดับ 0.84 เท่า แสดงว่า บริษัทไม่มีหนี้สินใดๆ มารบกวนต่อการดำเนินงานในอนาคต
PTG จึงเป็นหุ้นที่นักลงทุนไม่ควรมองข้าม!!
…
 
ผู้ถือหุ้นรายใหญ่
1. นายศักดิ์อนันต์ วิจิตรธนารักษ์ 302,000,100 หุ้น 18.08%
2. น.ส.จันทวรัจฉร์ จันทรศารทูล 183,372,300 หุ้น 10.98%
3. นายวีรศักดิ์ วชิรศักดิ์พานิช 144,975,800 หุ้น 8.68%
4. นายพิทักษ์ รัชกิจประการ 129,260,634 หุ้น 7.74%
5. นางเลิศลักษณ์ ณัฏฐสมบูรณ์ 77,849,140 หุ้น 4.66%
 
รายชื่อกรรมการ
1.พล.ต. อ.สุนทร ซ้ายขวัญ ประธานกรรมการบริษัท
2.นายพิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่
3.นายพิทักษ์ รัชกิจประการ กรรมการ
4.นายพงษ์ศักดิ์ วชิรศักดิ์พานิช กรรมการ
5.นายศักดิ์อนันต์ วิจิตรธนารักษ์ กรรมการ